V. Veteška, podpredseda NR SR: (2004-03-17):
návrhu na zmeny v zložení výborov Národnej rady Slovenskej republiky (tlač 606). Ide o  návrh na voľbu poslanca do výboru Národnej rady Slovenskej republiky v súvislosti s uplatňovaním si mandátu poslancom Gabrielom Karlinom. Návrh poslancov klubu za Hnutie za demokratické Slovensko ste dostali ako tlač č. 606. Poslanci klubu za Hnutie za demokratické Slovensko navrhujú, aby bol z výboru pre pôdohospodárstvo odvolaný poslanec Eduard Kolesár a aby bol zvolený za člena ústavnoprávneho výboru. Ďalej poslanci navrhujú, aby poslanec Gabriel Karlin bol zvolený za člena výboru pre pôdohospodárstvo. Otváram rozpravu. Kto sa hlási ústne? Nikto. Vyhlasujem rozpravu za skončenú a prerušujem rokovanie o tomto bode programu. Ďalej nasleduje návrh uznesenia Národnej rady Slovenskej republiky o vymenovaní členov Európskeho parlamentu . Návrh ste dostali ako tlač č. 602  nové znenie. Otváram rozpravu. Nikto sa nehlási. Vyhlasujem rozpravu za skončenú a prerušujem rokovanie o tomto bode programu. Zostáva nám len pre vašu informáciu na záver tajná voľba do Rady Slovenskej televízie a my môžeme teraz pokračovať až do chvíle, keď sa rozhodneme hlasovať v rokovaní o správe vlády Slovenskej republiky o ekonomických dopadoch prijatých ekonomicko-sociálnych zákonov na mladé rodiny a dôchodcov . Prosím? Ešte chvíľku prosím. Budeme teraz pokračovať, pripravíme si to hlasovanie a v rozprave vystúpi pán poslanec Ondriaš a pripraví sa poslankyňa Angyalová. Pokračujeme, pán minister, už pokračujeme, áno, to tak rýchlo prešlo, keď príde hlasovanie, tak už sme pripravení na hlasovanie s bodmi, ktoré bolo treba, aby prešli rokovaním. Tak teraz pán poslanec Ondriaš a pripraví sa poslankyňa Angyalová. Nech sa páči, pán poslanec, máte slovo. K. Ondriaš, poslanec: Vážený pán predsedajúci, vážený pán minister, vážené poslankyne, vážení poslanci, mám poznámky k správe vlády Slovenskej republiky o ekonomických dopadoch prijatých ekonomicko-sociálnych zákonov na mladé rodiny a dôchodcov, je to tlač 596. K správe sa diskutuje, ako sa zmení sociálna situácia mladých rodín a dôchodcov, snaží sa nás presvedčiť, že sa budú mať o niečo lepšie, mnohí namietajú, že práve naopak mladé rodiny a dôchodcovia sa budú mať horšie. Či budú mať pravdu jedni, alebo druhí, je to skoro jedno, lebo sociálna situácia mladých rodín a dôchodcov je taká zlá, že malý pohyb dolu alebo hore ju nevyrieši. Správa uvádza, že v súčasnosti až 27 percent domácností má deficitný rozpočet. Páni poslanci, viete si vôbec uvedomiť, čo to znamená, že 27 percent domácností nemá dostatok príjmov na živobytie? Občania musia žiť z úspor, predávať osobný majetok, zadlžovať sa alebo kradnúť. Takto žije 1,5 milióna obyvateľov Slovenska. Tomu ja hovorím zločin kapitalizmu. Som zvedavý, kedy sa vláda ospravedlní týmto občanom, a či vôbec. Správa uvádza množstvo grafov, ale najdôležitejšie som tam nenašiel. V správe nie sú grafy rozdelenia majetku a čistých príjmov členov domácností podľa počtu členov domácností za posledných 14 rokov. Zrejme autori vedeli prečo. Keby sme takéto údaje mali, mohli by sme zistiť, ako za posledných 14 rokov stúpa príjem a majetok bohatých a ako klesá majetok a príjem chudobných. Správa prejudikuje na tri roky dopredu, aké budú makroekonomické ukazovatele, mikroekonomické ukazovatele, inflácia, jadrová inflácia, reálne náklady, rast reálnych miezd a kopu iných vecí. Uznávam, že nie je jednoduché z týchto parametrov zistiť, aký bude vplyv reforiem na mladé rodiny a dôchodcov. Pretože Komunistická strana Slovenska je konštruktívna opozícia, chcel by som poradiť vláde, aby výsledky ekonomických dopadov na mladé rodiny a dôchodcov posudzovali aj podľa reakcie obyvateľstva na ich reformy. Ja by som to uviedol štandardným experimentom psychológie. Skupina potkanov sa dá na elektrickú platňu a experimentátor - psychológ pomaly začne zvyšovať elektrický prúd, a tým zohrievať platňu. Po čase potkany začnú cítiť horúce pálenie na nohách. Keď psychológ ďalej zvyšuje elektrický prúd, pozoruje, ako potkany začnú tancovať a hrýzť sa navzájom. Nevedia, že by mali pohrýzť experimentátora. Na obrázkoch by som chcel ukázať, že podobne aj občania Slovenska tancujú na horúcej platni a hryzú sa navzájom. Keď ich vyhodia z práce, zvýšia im nájomné, klesne reálna mzda, keď stratia sociálne istoty. Po čase občania Slovenska tancujúci na horúcej platni si začnú robiť navzájom zlé veci, od domácich násilností, rasistického správania až po násilné trestné činy. Viem, že to všetci viete, veď to denne vidíme v televízii alebo čítame v novinách, to sú najdôležitejšie indikátory vašich sociálnych reforiem. Na pár obrázkoch ukážem niektoré výsledky ekonomických sociálnych dopadov na obyvateľov Slovenska v iných parametroch, ako ukazuje predložená správa. Ja by som si dovolil ukázať pár obrázkov (ruch v sále), páni poslanci z koalície, ďakujem za uznanie. Na tomto obrázku je ukázaný počet obyvateľov v hmotnej núdzi. Vidíme, že čím viac sa robili reformy, tým viac obyvateľov bolo v hmotnej núdzi. V súčasnosti je ich okolo 600-tisíc. Pán minister, páni z vlády, prosím vás zariaďte, aby počet obyvateľov v hmotnej núdzi bol nula, ako to bolo pred 15 rokmi, a potom uznáme vaše reformy. (Ruch v sále.) Výsledok sociálnych reforiem je priamo úmerný počtu návštev na psychiatrii, kde počet návštev stále stúpa. V roku 2001 dosiahol počet 1,3 milióna návštev na psychiatrii. Keby som mal viac času, tak ukážem interpeláciou grafu, že kedy počet návštev dosiahne 5,4 milióna, to znamená, že kedy všetci navštívime psychiatriu. (Ruch v sále.) Ďalej by som ukázal, že následkom vašich reforiem sa čoraz viac ľudí na Slovensku stráca. Keď ešte v roku 1989 to bolo okolo 50 ľudí ročne, v súčasnosti je to okolo 250 ľudí ročne. Spolu navyše sa na Slovensku stratilo za 15 rokov už 1 830 občanov. Len toto číslo je niekoľkonásobne vyššie ako skutočné a všetky vymyslené zločiny komunizmu na Slovensku. Na ďalšom obrázku je ukázaný počet násilných trestných činov na Slovensku ako výsledok ekonomických a sociálnych reforiem. Vidieť, že počet násilných trestných činov stále stúpa paradoxne ako výsledok plnenia programu, čo začala Verejnosť proti násiliu. Pýtam sa, kedy vláda začne konečne robiť ekonomické a sociálne reformy, ktoré by viedli k väčšej spokojnosti občanov, a tým aj k významnému zníženiu násilných trestných činov? Pýtam sa, kedy vláda začne konečne robiť ekonomické a sociálne reformy, ktoré by zvrátili úpadok našej spoločnosti, ktoré som tu predniesol? Údaje z obrázkov, ktoré som ukázal, sú v súlade so správou Ústavu pre výskum verejnej mienky pri Štatistickom úrade Slovenskej republiky. Budem citovať zo správy. Počet domácností s deficitným rodinným rozpočtom je okolo štvrtina všetkých domácností. Frekvencia tých, ktorí sú v jednotlivých mesiacoch nútení siahať na svoje úspory alebo sa zadlžujú, sa pohybuje v rozmedzí od 21 do 28 percent. Vo februári 2004 bolo na Slovensku 27 percent domácností deficitných. Podľa tejto správy finančná situácia vo februári 2004 sa zhoršila o 61 percent domácností, pričom priemer za posledných 12 mesiacov bol 52 percent domácností. Tieto údaje jasne hovoria, že zlá sociálna situácia občanov sa stále zhoršuje. Pán minister, robte niečo! Preto KSS nepodporí správu. Ďakujem za pozornosť. (Potlesk.)